Noord-Korea meen Trump is 'n wyse keuse – praag.co.za
Trump sal volgens die Noord-Koreane Amerikaners bevry aangesien hulle daagliks in vrees vir 'n kernbomaanval deur Noord-Korea leef, het Reuters berig.
Op DPRK Today, een van die regering se mondstukke, word Trump as 'n "wyse politikus" en die regte keuse vir Amerikaners op 8 November beskryf.
Hillary Clinton, wat waarskynlik die Demokratiese Party se kandidaat en Trump se teenstander sal wees, is hardkoppig genoem weens haar voorstel om wye sanksies in te stel om die vraagstuk oor kernwapens op die Koreaanse skiereiland op te los.
Trump het vantevore gesê hy is bereid om met Kim Jong-oen, Noord-Koreaanse leier, te onderhandel om 'n einde aan Noord-Korea se kernprogram te maak en dat China ook betrokke moet raak om 'n blywende oplossing te vind.
Die Verenigde Nasies het sanksies teen Noord-Korea weens sy kernwapentoetse ingestel.
Suid-Korea en Amerika het te kenne gegee gesprekke oor die kwessie is nutteloos as Noord-Korea nie stappe doen om sy kerntoetse te beëindig nie.
DPRK Today het ook gesê Trump se voorstel om die VSA se soldate aan Suid-Korea te onttrek, die regte manier is om die twee Koreas te verenig.
"Onderhandeling is die beste opsie. Dit blyk Trump is nie die rowwe, onkundige kandidaat wat hulle sê hy is nie, maar 'n wyse politikus," het Han Yong Muk, 'n Koreaanse akademikus in China, geskryf.
Skrywer praagGepubliseer op 3 Junie 2016 Kategorieë Internasionale nuus, NuusSleutelwoord China, kernwapens, Noord-Korea, Trump